Leiðtogar Evrópusambandsríkja koma saman í dag og ræða hugsanlegar þvingunaraðgerðir gegn Hvíta-Rússlandi. Flugvél Ryanair var snúið til Minsk í Hvíta-Rússlandi á leið frá Grikklandi til Litháen í gær og hvítrússneski blaðamaðurinn Roman Protasevich var handtekinn.
Fjölmargir leiðtogar vestrænna ríkja hafa fordæmt aðgerðir Hvít-Rússa og kallað þær hryðjuverk. Dominic Raab, utanríkisráðherra Bretlands, sagði í morgun að þessar stórundarlegu aðgerðir myndu hafa alvarlegar afleiðingar. Antony Blinken, utanríkisráðherra Bandaríkjanna, hefur kallað eftir því að Protasevich verði tafarlaust látinn laus og segir aðgerðirnar hafa stefnt lífi fjölda fólks í hættu. Þá segir Simon Coveney, utanríkisráðherra Írlands, aðgerðirnar ólöglega yfirtöku á flugvél og Michael O'Leary, forstjóri Ryanair, telur víst að fulltrúar hvítrússnesku leyniþjónustunnar hafi verið um borð. Leiðtogar innan Evrópusambandsins koma saman síðdegis og búist er við að sambandið herði viðskiptaþvinganir gagnvart Hvíta-Rússlandi.
Stjórnvöld í Minsk eru sökuð um að hafa skýlt sér á bak við falska sprengjuhótun þegar vélinni var snúið við og ríkisfjölmiðlar í Hvíta-rússlandi kveða yfirvöld ekki hafa vitað að Protasevich væri meðal farþega í vélinni.
Protasevich stofnaði rásina Nexta á miðlinum Telegram ásamt félaga sínum Stepan Putilo. Þaðan skipulögðu þeir fjölmenn mótmæli gegn stjórn Alexander Lukasjenka, forseta Hvíta-Rússlands. Úrslitum forsetakosninganna í ágúst í fyrra hefur verið mótmælt ákaft í Hvíta-Rússlandi, þar sem talið er að stjórn Lukasjenka hafi viðhaft stórfelld kosningasvik.
Farþegar í flugvélinni segja að það hafi verið óhugnanlegt þegar vélinni var skyndilega snúið við. Protasevich hafi orðið dauðskelkaður þegar hann áttaði sig á því að það væri vegna hans. Hvíta-Rússland er eina Evrópuríkið þar sem dauðarefsingar viðgangast enn.
Leiðtogar Evrópusambandsríkja ræða í dag þvingunaraðgerðir gegn Hvíta-Rússlandi eftir að farþegaflugvél á leið til Litháen var snúið til Minsk í Hvíta-Rússlandi og hvítrússneskur blaðamaður handtekinn.